

**GRADONAČELNIK**

KLASA:021-01/20-01/05

URBROJ:2186/18-01/1-20-1

Ludbreg, 16. listopada 2020.

Na temelju članka 35.b Zakona o lokalnoj i područnoj (regionalnoj) samoupravi (NN, br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17 i 98/19) te članka 63. Statuta Grada Ludbrega («Službeni vjesnik Varaždinske županije» br. 23/09, 17/13, 40/13- pročišćeni tekst, 12/18, 55/18-pročišćeni tekst, 40/19, 13/20) gradonačelnik Grada Ludbrega na 24. sjednici održanoj dana 16. listopada 2020., podnosi

**IZVJEŠĆE O RADU**

**ZA RAZDOBLJE SIJEČANJ - LIPANJ 2020. GODINE**

1. **UVOD**

Sukladno zakonskim obvezama gradonačelnik dva puta godišnje podnosi

predstavničkom tijelu polugodišnja izvješća o svom radu.

Kao nositelj izvršne vlasti Gradonačelnik obavlja poslove iz samoupravnog djelokruga Grada Ludbrega, sukladno ovlaštenjima utvrđenim Zakonom o lokalnoj i područnoj (regionalnoj) samoupravi, kao i odredbama drugih zakona kojima se uređuje prostorno i urbanističko planiranje, uređenje naselja, stanovanje, komunalno gospodarstvo, briga o djeci predškolskog uzrasta, odgoj i osnovno obrazovanje, primarna zdravstvena zašatita i socijalna skrb, kultura, tjelesna kultura i sport, zaštita potrošača, zaštita i unapređenje prirodnog okoliša, protupožarna zaštita i civilna zaštita, prome na području grada, održavanje nerazvrstanih cesta, te ostali poslovi sukladno posebnim zakonima.

U obavljanju izvršne vlasti, Gradonačelnik utvrđuje i podnosi prijedloge općih akata koje donosi Gradsko vijeće Grada Ludbrega kao predstavničko tijelo, donosi opće i pojedinačne akte kada je za to ovlašten propisima, utvrđuje prijedlog Proračuna, polugodišnjeg i godišnjeg izvještaja o izvršavanju Proračuna, odlučuje o stjecanju i otuđenju pokretnina i nekretnina Grada čija pojedinačna vrijednost ne prelazi 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, upravlja prihoda i rashodima Grada i dr.

Kroz ovlast gradonačelnika da usmjerava i nadzire rad upravnih tijela, u izvješću su sadržani poslovi i daje se prikaz poslova koje su obavljala i upravna tijela bilo prema gradonačelniku ili izravno prema građanima i pravnim osobama, a iz samoupravnog djelokruga Grada.

Stručnu pripremu materijala za potrebe donošenja odluka od strane Gradonačelnika vršila su upravna tijela Grada Ludbrega, ustrojena odlukom Gradskoga vijeća, a svakako da je u radu gradonačelnika bila zamjetna pomoć i potpora zamjenice gradonačelnika.

1. **IZVRŠENJE PRORAČUNA**

**II.1**. **PRIHODI I RASHODI**

**Ukupni prihodi**  Proračuna Grada Ludbrega za 2020. godinu bili su planirani u iznosu od 54.405.715 kuna, a sa 30.06.2020.godine ostvareni su u iznosu od 23.042.227 kn ili sa 84,70% polugodišnjeg plana ili za 4.160.630 kuna manje od plana.Ovakvo ostvarenje plana evidentirano je iz razloga što su u proračunu za 2020.godinu kapitalne pomoći iz državnog proračuna i pomoći iz EU sredstava planirane u drugom dijelu godine.

**Ukupni rashodi** Proračuna za I-VI 2020.godine izvršeni su u iznosu od 24.494.163 kn što je za 2.708.694 kn manje od planiranog polugodišnjeg izvršenja.

Razlog ovakvom ostvarenju izdataka su pomoći koje će biti realizirane u drugom dijelu godine.

**II.2. OBVEZE I POTRAŽIVANJA**

**Obveze**

Na dan 30.06.2020. godine evidentirane su obveze u ukupnom iznosu od 6.565.468 kuna što je u odnosu na isto razdoblje prošle godine smanjenje za 4.778.789 kuna ili za 42,12%.

**Potraživanja**

Na dan 30.6.2020. godine potraživanja iznose 10.719.700 kn i veća su u odnosu na isto razdoblje 2019. godine za 4.672.976 kuna ili za 77,28 %.

**II.3. STANJE ŽIRORAČUNA**

Sa 30.06.2020. godine stanje žiroračuna iznosilo je 2.079.563 kuna dok je stanje u istom razdoblju prethodne godine iznosilo 3.128.655 kuna.

**II.4. FINANCIJSKI REZULTAT**

Za razdoblje I-VI mjesec 2020.godine evidentiran je tekući manjak prihoda u iznosu od 1.451.936 kuna. Višak prihoda iz predhodne godine iznosi 406.650 kuna, tako da je na polugodištu evidentiran manjak prihoda za pokriće u slijedećem razdoblju u iznosu od 1.045.286 kuna.

1. **KOMUNALNE INVESTICIJE I JAVNA NABAVA**

Gradnja komunalne infrastrukture izvršena je temeljem godišnjeg Programa građenja komunalne infrastrukture (u daljnjem tekstu: Programa) u Gradu Ludbregu za 2020. godinu, u skladu sa prihodima proračuna i učešćem i angažmanom građana i drugih izvora.

Svi iznosi koji se navode, a odnose se na pojedini projekt navedeni su sa uključenim PDV-om 25%.

**A)** **GRAĐENJE JAVNIH POVRŠINA**

Od aktivnosti na uređenju javnih površina tijekom izvještajnog razdoblja siječanj – lipanj 2020. g. nastavljeni su te uspješno okončani radovi na uređenju šetnice uz rijeku Bednju, u sklopu projekta „Unapređenje kontinentalnog turizma turističkom valorizacijom povijesno kulturne baštine Grada Ludbrega“. Ovi radovi su ugovoreni te započeti pokraj prethodnog izvještajnog razdoblja.

Ugovorena vrijednost predmetnih radova iznosi 674.657,50 kn, a u sklopu šetnice ukupne dužine 1300 m koja obuhvaća lijevu (zapadnu) obalu Rijeke Bednje od sportskih terena te uključuje glavne staze na Otoku mladosti, a instalirana je i oprema koju čine pametne klupe i info panoi sa turističkom signalizacijom te solarni kompleti za napajanje te dio opreme za potrebe uređenja Zanatskog trga.

Osim toga, uređena je i šetnica uz desnu (istočnu) obalu Rijeke Bednje izmedju mostova i Ulica A. Stepinca i Bana J. Jelačića u vrijednost radova 67.412,25 kn te postavljene parkovne klupe (29.625,00 kn).

U slijedećem izvještajnom razdoblju planira se izgradnja javne rasvjete uz navedene šetnice.

izvođenje radova na uređenju šetnice sa desne obale rijeke Bednje uz Ulicu F. Kuharića do Ul. bana J. Jelačića (most) u Ludbregu

Društvo Hidroing d.d. Varaždin izvršilo je radove na dijelovima šetnica ispod navedenih mostova sa ciljem stabilizacije nasipa i temelja (sveukupno: 109.870,00 kn)

Tokom izvještajnog razdoblja izvršena su ulaganja u sanaciju postojećih te dopremu i montažu novih dječjih igrala na području Grada Ludbrega, u ukp. vrijednosti od 149.225,00 kn.

1. **GRAĐENJE NERAZVRSTANIH CESTA I RADOVI KOJE SUFINANCIRA ŽUPANIJSKA UPRAVA ZA CESTE I HRVATSKE CESTE**

U izvještajnom razdoblju realiziran je dio projekata predviđenih Programom građenja komunalne infrastrukture u Gradu Ludbregu za 2020.g., a na samom početku godine izvedeni su radovi na asfaltiranju odvojaka na području naselja Vinogradi Ludbreški (Katalena, spoj Križevačke ulice i Katalene), koji su jednim dijelom financirani iz poreza na kuće za odmor te radovi na asfaltiranju na području naselja Hrastovsko (Grudnice/Kamenica i Zavrtna ulica) te naselja Globočec (nastavak Cvjetne ulice), u ukupnoj vrijednosti: 199.791,90 kn.

Također okončani su i radovi ugovoreni i započeti potkraj prethodnog izvještajnog razdoblja i to: radovi na izgradnji prilazne ceste i parkirališta u Ul. k. A. Stepinca u Ludbregu (kod restorana Shark), čija je vrijednost 572.834,38 kn te radovi na izgradnji i asfaltiranju prilazne ceste i parkirališta kod stadiona NK Podravina u vrijednosti od 559.782,80 kn.

Nakon sklapanja ugovora sa odabranim izvođačima, u naselju Čukovec su započeti i radovi na uređenju i asfaltiranju odvojka Vinogradske ulice u Čukovcu (vrijednost: 225.318,75 kn, sukladno glavnom projektu i građ. dozvoli) te završeni radovi na asfaltiranju dijela nerazvrstane ceste NC 2-050 - Ulice Graci u Čukovcu (produžetak do zadnje kuće) D=100 m, Š=2,5 m (vrijednost: 35.100,00 kn).

U naselju Bolfan izvršeni su slijedeći radovi: uređenje i asfaltiranje Školske ulice u Bolfanu (vrijednost: 194.061,00 kn), uređenje i asfaltiranje Zavrtne ulice u Bolfanu (vrijednost: 237.593,75 kn) te nakon sklapanja ugovora započeti radovi na drugoj fazi asfaltiranja ulice Redvenica (NC 3-113), dužina dionice: 570 m, u vrijednosti od 158.382,34 kn.

Treba naglasiti da su u izvještajnom razdoblju također izvršeni radovi na izvedbi temelja mosta preko Mlinskog kanala za Otok mladosti u Ludbregu (vrijednost: 234.416,88 kn) te radovi na izradi i postavi nove mostne konstrukcije na Mlinskom kanalu u Ludbregu, u vrijednosti 246.791,25 kn.

1. **GRAĐENJE JAVNE RASVJETE**

U izvještajnom razdoblju izrada projektne dokumentacije za izgradnju nedostajuće javne rasvjete u Zagorskoj ulici u Ludbregu te Cvjetnoj ulici u Vinogradima Ludbreškim ušla je u završnu fazu ishođenja građ. dozvole, a započelo se sa pripremama za realizaciju je projekata modernizacije javne rasvjete u naseljima Globočec, Čukovec, Bolfan, Segovina i Poljanec kroz najam LED svjetiljaka, uključujući djelomičnu popunu nedostajućim rasvjetnim tijelima na području naselja Hrastovsko i Vinogradi Ludbreški, a realizacija će uslijediti u slijedećem izvještajnom razdoblju. Treba napomenuti da će realizacijom ovog projekta biti adekvatnom ravjetom pokrivena gotovo čitava dionica državne ceste DC2 od naselja Poljanec do izlaza iz naselja Bolfan te na taj način značajno povećana sigurnost svih sudioniku u prometu.

**D) IZGRADNJA I ADAPTACIJA OBJEKATA TE OSTALI PROJEKTI**

**D1) Radovi na sanaciji i adaptaciji i objekata u vlasništvu Grada Ludbrega**

U izvještajnom razdoblju **nastavljeni su *radovi na izgradnje „Kuće Somođi“*** *uključujući nabavu i ugradnju dizala za osobe s invaliditetom te izvođenje građevinskih radova i drenaže u „Vrtu Somođi“ u Ludbregu* u okviru projekta **„***Unapređenje kontinentalnog turizma turističkom valorizacijom povijesno-kulturne baštine Grada Ludbrega“,* koji se sufinancira temeljem Ugovora o dodjeli bespovratnih sredstava za projekte financirane iz europskih strukturnih i investicijskih fondova u financijskom razdoblju 2014. – 2020. kroz Operativni program *Konkurentnost i kohezija 2014. – 2020.* u iznosu od 85%.

U sklopu istog projekta proveden je postupak javne nabave za **građevinsko-obrtničke radova na pročelju i cinktoru Crkve Sv. Trojstva u Ludbregu**, te sklopljen ugovor sa odabranim izvoditeljem Veselčić gradnja d.o.o. iz Zagreba.

Radovi na Crkvi sv. Trojstva uključuju sljedeće aktivnosti: građevinske radove obnove fasade i građevinske radove obnove cinktora, a ukupna vrijednost radova iznosi: 1.586.828,13 kn.

Radi potrebe izvođenja istražnih radova na pročelju crkve, skela koja je postavljena, služila je za potrebe istražnih radova Ministarstva kulture, Uprave za zaštitu kulturne baštine, Konzervatorskog odjela iz Varaždina u vremenskom roku od mjesec dana, a svi radovi predviđeni troškovnikom odvijaju se pod nadzorom konzervatora.

Osim provedbe mjera zaštite i očuvanja kulturnog dobra i njegove eksterijerne revitalizacije, ovim zahvatima vizualno se obnavlja eksterijer objekta i povećava energetska učinkovitost.

Kao i u slučaju izgradnje šetnice uz Rijeku Bednju i prethodno spomenutih infrastrukturnih radova na Kući i Vrtu Somogji i ovaj postupak javne nabave je dio projekta **„Unapređenje kontinentalnog turizma turističkom valorizacijom povijesno-kulturne baštine Grada Ludbrega“, koji se sufinancira** temeljem Ugovora o dodjeli bespovratnih sredstava za projekte financirane iz europskih strukturnih i investicijskih fondova u financijskom razdoblju 2014. – 2020. sklopljenom između Ministarstva regionalnog razvoja i Fondova EU (PT1) i Grada Ludbrega, kroz Operativni program *Konkurentnost i kohezija 2014. – 2020.,* kategorija financiranja: investicijske potpore u kulturi i očuvanju baštine.

U sklopu ove točke izvršeni su i radovi na adaptaciji ili održavanju više objekata u vlasništvu Grada pa su tako u izvještajnom razdoblju između ostalog izvršeni radovi na popravku oštećenih unutrašnjih zidova društvenog doma u Poljancu (vrijednost: 27.327,75 kn), izvođenje strojarskih radova na zamjeni kotlovnice (vrijednost: 89.098,75kn), a na zgradi stare ljekarne, Gundulićeva 1, izvršena je postava vanjskih stepenica sa invalidskom rampom u vrijednosti od 52.897,50 kn, a do kraja godine izvršit će se adaptacija ulaza te postava kliznih vratiju sa senzorom.

Na više objekata izvršeni su manji sanacijski zahvati te zamjena trošne prozorske stolarije sa novom.

**D2) *Ostali projekti***

U sklopu ove točke u izvještajnom razdoblju ugovorena je usluge pripreme i izrade projektne dokumentacije za izgradnju Sunčane elektrane Slokovec uključujući ishođenje građevinske dozvole, a sa uključenim PDV-om od 25% (vrijednost: 242.000,00 kuna).

1. **KOMUNALNI SUSTAV, IMOVINA I URBANIZAM**

**IV. 1. KOMUNALNO, POLJOPRIVREDNO I PROMETNO REDARSTVO**

U prvoj polovici 2020. g., na području Grada Ludbrega obavljena je 20 očevida zapuštenih parcela, te je izdano 4 rješenja u vezi privođenja katastarskih čestica svojoj svrsi, a u cilju uređenja naselja.

Prema Odluci o nerazvrstanim cestama Grada Ludbrega postupalo se u 5 slučajeva, gdje su prekršitelji nakon izrečene opomene postupili po nalogu komunalnog redarstva, a u svezi čišćenja zaštitnog pojasa ceste, zbog smanjene vidljivosti u prometu, a koje je bilo uzrokovano neuređenjem drveća i grmlja koje raste uz među nerazvrstane ceste.

Poslano je 12 opomena u vezi obveznog zbrinjavanja otpada kako bi sklopili ugovor sa komunalnim poduzećem Lukom d.o.o. i uključili se u obvezno zbrinjavanje otpada. Ujedno je bilo poslano 5 opomena zbog nepropisnog spaljivanja otpada na dvorištima i vrtovima.

Iz dijela Zakona o građevinskoj inspekciji možemo navesti dva nadzora koji su proslijeđeni građevinskoj inspekciji.

Nadalje, izdano je 16 odobrenja za korištenje javnih površina, ukupnog prihoda od 15.178,75 kn, što uključuje izdavanje Rješenja i kontrolu na terenu ugostiteljskih terasa na javnoj površini Grada Ludbrega.

Poslano je 10-tak izvješća i dopisa županiji o stanju okoliša i ostalim zahtjevima. Upućeno je 16 dopisa Županijskoj upravi za ceste i Hrvatskim cestama, u svrhu poboljšanja stanja sigurnosti cestovnog prometa na području Grada Ludbrega, te 5 dopisa Hrvatskim vodama u svrhu poboljšanja funkcionalnosti odvodnih kanala na području Grada Ludbrega, a iz njihove nadležnosti. Komunalno redarstvo je u stalnoj vezi sa poduzećem Varkom i Kanalizacija Varkom, a u vezi prijava zbog propadanja kolnika, puknutih poklopaca, pucanja vodovodnih cijevi.

Kao ostale poslove možemo navesti opomene zbog nezakonitog držanja pasa, rušenje starih i dotrajalih stabala, micanje protupravno postavljenih predmeta s javne površine, kao i uklanjanje plakata, micanje s javnih parkirališta neregistriranih automobila koja nisu u voznom stanju, opomene u vezi nepropisnog ispuštanja otpadnih voda,provođenje potrebnih DDD mjera, redoviti kontrolni pregledi dječjih igrališta.

U prvoj polovici 2020. g. Odsjek za komunalni sustav, urbanizam i imovinu je preko komunalnog redarstva pripremio i izradio Izvješće o lokacijama odbačenog otpada, gdje su obilaskom cijelog terena prikupljeni podaci o većim divljim odlagalištima otpada.

U suradnji sa Policijskom upravom Varaždinskom, Županijskom upravom za ceste, te Hrvatskim cestama konstantno se radi na prevenciji prometnih nesreća te se u skladu s time poduzimaju mjere kako bi se smanjio broj prometnih nesreća te broj poginulih ili ozlijeđenih u prometu.

Prometno redarstvo je sudjelovalo u organizaciji Sajma cvijeća na način da je izradom Prometnog elaborata ishodilo dozvolu od Policijske uprave Varaždinske za posebnu regulaciju prometa, te su učinjeni svi poslovi koji se tiči privremenih električnih priključaka, neophodnih za manifestaciju.

Hrvatsak.

U drugih pola godine bila je 38 intervencija u suradnji sa Veterinarskom stanicom Ludbreg, od toga u vezi napuštenih pasa (24), kao i skupljanje lešina životinja s prometnica i javnih površina (14).

U zimsko vrijeme provođena je kontrola čišćenja snijega sa javnih površina od strane građana i pravnih osoba i nije bilo potrebe za izricanjem prekršajnih mjera.

Nadalje, Lukomu d.o.o. naloženo je više od 50 radnji prema programu Redovnog održavanja komunalne infrastrukture te Ugovora o održavanju nerazvrstanih cesta Grada Ludbrega. U suradnji sa tvrtkom Lukom d.o.o. i prema njihovoj evidenciji poslano je više desetaka upozorenja u vezi dimnjačarskih poslova, gdje su građani koji odbijaju dimnjačarske usluge upozoravani pod prijetnjom prekršajne kazne da uredno izvršavaju svoje zakonske obveze,a koje se tiču Zakona o zaštiti požara i pratećih Odluka Grada Ludbrega.

Prema članku 30. Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Ludbrega („Službeni vjesnik Varaždinske županije“:88/17) propisano je da korisnici koji su ovlašteni sakupljači ambalaže obuhvaćene povratnom naknadom, dužni su predati nadležnoj službi Grada Ludbrega do kraja veljače tekuće godine, za prethodnu godinu, Izvješće o vrsti i količini preuzete ambalaže u prethodnoj godini. U skladu sa tim komunalno redarstvo je prikupilo više od 100 izvješća pravnih osoba na području Grada Ludbrega koje se koristilo za izradu ukupne količine odvojenog otpada na području Grada Ludbrega.

Što se tiče otpada, moramo navesti i kreirano Izvješće o izvršenju Plana gospodarenja otpadom u 2019.g. kao i Izvješće o kvaliteti zraka, koje je u sklopu Odsjeka za prostorno uređenje, komunalne djelatnosti i imovinu izradilo komunalno redarstvo.

U prvoj polovici 2020.g. radilo se na sanaciji horizontalne signalizacije u cijelom Gradu te izmjenama i dopunama vertikalne signalizacije gdje je to potrebno zbog dotrajalosti. Ujedno, dovršen je projekt postavljanja tabli s nazivima ulica u cijelom naselju Ludbreg tako da sad svaka ulica u Ludbregu ima jedinstvenu tablu s nazivom ulice. U slijedećem periodu planira se postavljanje tabli u svim naseljima Grada Ludbrega koja imaju nazive ulica.

Komunalno redarstvo sa ovlaštenom tvrtkom radi na održavanju i dograđivanju sustava videonadzora u užem centru Grada, a u daljnjem razdoblju se planira proširiti i na neke ostale dijelove grada jer se to pokazalo kao uspješan mehanizam u suzbijanju uništavanja gradske imovine, a u više slučajeva je pomoglo djelatnicima MUP-a koji su koristili usluge gradskog videonadzora u rješavanju slučajeva iz svoje domene.

**IV. 2. IMOVINA (IMOVINSKO – PRAVNI ODNOSI)**

**A. KUPOPRODAJA NEKRETNINA**

U izvještajnom razdoblju započela je prodaja zemljišta (zelenog pojasa) svakome od vlasnika kuća u nizu u Ul. Miroslava Krleže u Ludbregu, koji je izrazio želju za kupnju zemljišta ispred svoje kuće, po procijenjenoj vrijednosti od 42,15 kn/m2, tako da je prodano sljedeće zemljište:

* čkbr. 1232/34 u k.o. Ludbreg, površine od 90 m2, za kupoprodajnu cijenu od 3.793,50 kn, kupcima: Kruno Radašić, Ludbreg, Ulica Miroslava Krleže 27 i Željka Radašić, Ludbreg, Ulica Miroslava Krleže 27, temeljem Ugovora o kupoprodaji od 03.06.2020.,
* čkbr. 1242/36 u k.o. Ludbreg, površine od 80 m2, za kupoprodajnu cijenu od 3.372,00 kn, kupcu: Mladen Gizdavec, Ludbreg, Ulica Matije Gupca 2, temeljem Ugovora o kupoprodaji od 08.06.2020.,
* čkbr. 1232/43 u k.o. Ludbreg, površine od 72 m2, za kupoprodajnu cijenu od 3.034,80 kn, kupcima: Snježana Pecig, Ludbreg, Ulica Miroslava Krleže 45 i Stjepan Pecig, Ludbreg, Ulica Miroslava Krleže 45, temeljem Ugovora o kupoprodaji od 08.06.2020.,
* čkbr. 1232/37 u k.o. Ludbreg, površine od 103 m2, za kupoprodajnu cijenu od 4.341,45 kn, kupcima: Emerik Filip, Ludbreg, Ulica Miroslava Krleže 33 i Rajka Filip, Ludbreg, Ulica Miroslava Krleže 33, temeljem Ugovora o kupoprodaji od 15.06.2020.

Prodaja predmetnog zemljišta nastavila se i u drugoj polovici godine.

Temeljem provedenog natječaja gradonačelnika, i to Rješenja o raspisivanju natječaja za prodaju zemljišta u Hrastovskom, od 14.02.2020., s kupcem: Milivoj Par, Hrastovsko, Selska ulica 122, dana 07.05.2020., sklopljen je Ugovor o kupoprodaji čkbr. 103/23 od 160 m2 u k.o. Hrastovsko, za kupoprodajnu cijenu od 4.388,00 kn.

Također, temeljem provedenog natječaja gradonačelnika, i to Rješenja o raspisivanju natječaja za prodaju zemljišta u Sigecu Ludbreškom, od 10.12.2019., s kupcem: Liljana Gložinić, Ludbreg, Zagrebačka ulica 20, dana 04.02.2020., sklopljen je Ugovor o kupoprodaji čkbr. 1127 od 2907 m2 u k.o. Ludbreg, za kupoprodajnu cijenu od 13.110,57 kn.

Nadalje, sukladno Rješenju Gradskog vijeća Grada Ludbrega od 22.04.2020., kojim je prihvatilo ponudu kupca: BOMARK PAK d.o.o., Varaždin, Ivana Severa 15, za kupnju zemljišta „Gospodarskoj zoni sjever“ u Ludbregu, s istim je dana 07.05.2020. sklopljen Ugovor o kupoprodaji čkbr 377 od 2546 m2 u k.o. Ludbreg i čkbr. 380/2 od 3975 m2 u k.o. Ludbreg, za ukupnu kupoprodajnu cijenu od 652.100,00 kn.

Radi mogućnosti formiranja građevinskih parcela u „Gospodarskoj zoni sjever“ u Ludbregu, Grad Ludbreg je otkupio sljedeće zemljište:

* čkbr. 377 od 2546 m2 u k.o. Ludbreg, za kupoprodajnu cijenu od 193.496,00 kn, od vlasnika: Gjuro Gača, Ludbreg, Ulica Ljudevita Gaja 34 A, temeljem Ugovora o kupoprodaji od 25.03.2020.,
* čkbr. 380/2 od 3975 m2 u k.o. Ludbreg, za kupoprodajnu cijenu od 302.100,00 kn, od vlasnika: Anton Horvat, Ludbreg, Ulica Frana Galovića 11 i Borka Horvat, Ludbreg, Ulica Frana Galovića 11, temeljem Ugovora o kupoprodaji od 25.03.2020.,
* čkbr. 445/2 od 1010 m2 u k.o. Ludbreg, za kupoprodajnu cijenu od 76.760,00 kn, od vlasnika: Mario Fučkar, Ludbreg, Trg slobode 5, temeljem Ugovora o kupoprodaji od 04.05.2020.,
* čkbr. 447/2 od 514 m2 u k.o. Ludbreg, za kupoprodajnu cijenu od 39.064,00 kn, od vlasnika: Ruža Gložinić, Hrastovsko, Zavrtna ulica 22, temeljem Ugovora o kupoprodaji od 04.05.2020.,
* čkbr. 454/2 od 1110 m2 u k.o. Ludbreg, za kupoprodajnu cijenu od 84.360,00 kn, od vlasnika: Mirjana Grabrovec, Slokovec 16, temeljem Ugovora o kupoprodaji od 04.05.2020.,
* čkbr. 453/2 od 996 m2 u k.o. Ludbreg, za kupoprodajnu cijenu od 75.696,00 kn, od vlasnika: Mirko Herenčić, Kućan Ludbreški 25 i Marija Herenčić, Kućan Ludbreški 25, temeljem Ugovora o kupoprodaji od 04.05.2020.,
* čkbr. 455/2 od 10 m2 u k.o. Ludbreg, za kupoprodajnu cijenu od 760,00 kn, od vlasnika: Vjekoslava Magić, Ludbreg, Petra Zrinskog 31, temeljem Ugovora o kupoprodaji od 04.05.2020.,
* čkbr. 452/2 od 598 m2 u k.o. Ludbreg, za kupoprodajnu cijenu od 45.448,00 kn, od vlasnika: Anđela Miklić, Kalinovac, Kolodvorska 114, temeljem Ugovora o kupoprodaji od 04.05.2020.,
* čkbr. 448/2 od 712 m2 u k.o. Ludbreg i čkbr. 448/3 od 260 m2 u k.o. Ludbreg, za ukupnu kupoprodajnu cijenu od 73.872,00 kn, od vlasnika: Jelka Sačer, Ludbreg, Preloška 3, temeljem Ugovora o kupoprodaji od 04.05.2020.

**b) ZAKUP I KORIŠTENJE POSLOVNOG PROSTORA**

U izvještajnom razdoblju, **s dosadašnjim zakupcima gradskih poslovnih prostora kojima je istekao zakup poslovnog prostora**, sukladno odredbi članka 6. Zakona o zakupu i kupoprodaji poslovnog prostora (NN br. 125/2011., 64/2015. i 112/2018.), produljen je zakup na novo petogodišnje razdoblje, i to sa slijedećim zakupcima:

* Udruga tjelesnih invalida LIO, Ludbreg, Trg Svetog Trojstva 16, u pogledu poslovnog prostora u prizemlju zgrade u Ulici Petra Zrinskog 33, izgrađene na čkbr. 964 k.o. Ludbreg, i to ureda br. 4 površine od 18,36 m2, bez plaćanja zakupnine sukladno odredbi članka 29. Odluke o davanju u zakup poslovnog prostora na području Grada Ludbrega,
* LUCERA d.o.o., Hrastovsko, Kalnička 3, u pogledu poslovnog prostora u prizemlju Sportske dvorane u Ludbregu, izgrađene na čkbr. 1614/1 k.o. Ludbreg, i to 6. ETAŽE od 130/10000 dijelova, upisane u poduložak 6, koji posebni dio čini: prodajni prostor s 42,52 m2, spremište s 2,49 m2 i wc s 2,10 m2 u prizemlju sportskog objekta u ukupnoj površini od 47,11 m2, bez plaćanja zakupnine sukladno odredbi članka 29. Odluke o davanju u zakup poslovnog prostora na području Grada Ludbrega,
* Udruga umirovljenika i starijih osoba regije Ludbreg, Trg Svetog Trojstva 16, Ludbreg, u pogledu poslovnog prostora u zgradi «Stare škole» u Ludbregu, Trg Sv. Trojstva 16, prizemlje, izgrađene na čkbr. 1292 k.o. Ludbreg, a koji se poslovni prostor sastoji od: prostorije 1 od 65,14 m2 i prostorije 2 od 27,26 m2, predprostora od 7,20 m2 i WC-a od 3,36 m2, ukupne površine od 102,96 m2, bez plaćanja zakupnine sukladno odredbi članka 29. Odluke o davanju u zakup poslovnog prostora na području Grada Ludbrega.

**IV. 3. URBANIZAM**

Nakon što je u prošlom izvještajnom razdoblju Gradsko vijeće Grada Ludbrega donijelo Odluke o izradi III. izmjena i dopuna Prostornog plana uređenja Grada Ludbrega, II. izmjena i dopuna Urbanističkog plana uređenja Gospodarske zone Sjever u Ludbregu, IV. izmjena i dopuna Urbanističkog plana uređenja Ludbreg, te u ožujku ove godine novu Odluku o donošenju III. izmjena i dopuna Prostornog plana uređenja Grada Ludbrega, nastavljen je postupak donošenja prostorno planske dokumentacije svakog plana ponaosob.

Tijekom mjeseca travnja i svibnja zatraženi su i ishođeni prethodni zahtjevi i mišljenja javnopravnih tijela koja će se ugrađivati u prostorno plansku dokumentaciju. Nakon prikupljenih zahjeva i mišljenja te pristiglih zamolbi građana pripremaju se Prijedlozi planova za javnu raspravu koja se planira polovicom mjeseca lipnja.

**V. PODUZETNIŠTVO, TURIZAM I RAZVOJNI PROJEKTI**

1. **PROGRAM '' PODUZETNIK 3 ''**

U skladu sa programima u gospodarstvu, nastavljen je program ''Poduzetnik 3'' po kojem Grad Ludbreg sudjeluje u subvenciji kamata na poduzetničke kredite s 1% za uslužene djelatnosti te s 2% na proizvodne djelatnosti.

Minimalni iznos kredita je 35.000,00 kuna, a maksimalni iznos nije određen već ovisi o kvaliteti projekta i kreditnoj sposobnosti poduzetnika. To su krediti za gospodarstvo i poljoprivredu kojima se želi poticati razvoj malog gospodarstva. Odobreni krediti mogu se koristiti za:

* kupnju građevinskog i pripadajućeg zemljišta,
* kupnju, izgradnju, uređenje ili proširenje objekata,
* nabavu opreme ili pojedinih dijelova opreme za pogone smještene na području Grada Ludbrega,
* nabavu prijevoznih sredstava u funkciji poduzetništva,
* obrtna sredstva

Ugovori o realizaciji poduzetničkih kredita su potpisani sa sedam banaka: Zagrebačka banka, Varaždinska banka, Podravska banka, Privredna banka Zagreb, Raiffeisen banka, Erste banka i Hrvatska poštanska banka.

U razdoblju od 01.01.2020.-30.06.2020. godine nije odobren niti jedan kredit za poduzetničke aktivnosti od strane poslovnih banaka, dok je plaćen iznos subvencija kamata na kredite u iznosu od 5.707,77 kn.

1. **PROGRAM '' KREDITOM DO USPJEHA''**

Grad Ludbreg i u 2019. godini pokazuje interes za poticanje razvoja poduzetništva kroz Program „Kreditom do uspjeha 2014.“ putem Mjere 1. - Kreditom do konkurentnosti.

Prema ovom Programu, Ministarstvo gospodarstva, poduzetništva i obrta, Županija i Grad Ludbreg sudjeluju u subvenciji kamate na poduzetničke kredite. Grad Ludbreg sudjeluje u subvenciji kamate na poduzetničke kredite u visini od 2 p.p. za proizvodne djelatnosti i 1 p.p. za uslužne djelatnosti. Minimalni iznos kredita koji se subvencionira iznosi 100.000,00 kn pa do maksimalnog iznosa do 5.000.0000,00 kn.

**Krediti se mogu odobravati za financiranje ulaganja u:**

* kupnju, izgradnju, uređenje ili proširenje gospodarskih objekata
* kupnja nove opreme ili pojedinih dijelova opreme
* obrtna sredstva do 20% (za projekte iz uslužne djelatnosti) i do 30% (za projekt iz proizvodne djelatnosti) iznosa ukupno odobrenog kredita

Prema ovom Programu nije odobren nijedan kredit za poduzetničke aktivnosti na području grada Ludbrega te je u razdoblju od 01.01.2020.-30.06.2020. plaćen iznos subvencija kamata na kredite u iznosu od 13.515,11 kn.

1. **PROGRAM POTPORA U POLJOPRIVREDI NA PODRUČJU GRADA**

Na temelju Programa potpora u poljoprivredi 2018. - 2020. godine u razdoblju od 01.01.-30.06.2020. godine isplaćen je iznos od 20.341,30 kn za navedene subvencije.

Gradsko vijeće je na 11. sjednici održanoj dana 27. prosinca 2018. godine, donijelo Program potpora u poljoprivredi na području Grada Ludbrega za razdoblje 2019.-2020. godine, kojim se financiraju ispod navedene mjere:

Mjera 1: Potpore za nabavu loznih cijepova

Mjera 2: Potpore za nabavu novih vrsta voćnih sadnica te dugogodišnjih nasada

Mjera 3: Potpore za umjetno osjemenjivanje stoke (krava, junica, krmača)

Mjera 4: Potpore za nabavu i postavljanje sistema za navodnjavanje

Mjera 5: Potpore za nabavu i postavljanje staklenika i plastenika

Mjera 6: Potpore za nabavu sadnica povrća, cvijeća i sjemenja u plastenicima i

staklenicima

Mjera 7: Potpore za ekološku proizvodnju poljoprivrednih proizvoda

Mjera 8: Potpore za edukaciju poljoprivrednika

Mjera 9: Potpore za okrupnjavanje zemljišta

Mjera 10: Potpora za financiranje uzimanja uzoraka krvi konja

Mjera 11: Potpora za poticanje malih proizvođača svinja – poticaj za uzgoj i

držanje svinja

Mjera 12: Potpora za nabavu i postavljanje sustava za zaštitu višegodišnjih nasada

od tuče

Mjera 13: Potpora za nabavu novih košnica, pčelarske opreme i pčelinjih zajednica

Mjera 14: Potpora za poticanje rasta i razvoja poljoprivrednih zadruga

U novom Programu dodane su dvije nove mjere: Mjera 12: Potpora za nabavu i postavljanje sustava za zaštitu višegodišnjih nasada od tuče te Mjera 14: Potpora za poticanje rasta i razvoja poljoprivrednih zadruga. Mjera 13: Potpora za nabavu novih košnica, pčelarske opreme i pčelinjih zajednica dijelom je promijenjena, a ostale mjere u Programu ostale su iste kao i u prijašnjem Programu zbog velikog interesa poljoprivrednih gospodarstava.

**3.a. Pomoć najugroženijim sektorima poljoprivrede s područja Grada**

**Ludbrega uslijed epidemije koronavirusa (COVID-19)**

Grad Ludbreg dodjeljivao je pomoć obrtnicima i mikro subjektima malog gospodarstva s područja Grada Ludbrega s ciljem olakšavanja situacije uzrokovane koronavirusom (COVID-19), a koja je u određenoj mjeri negativno utjecala na gospodarstvo Grada Ludbrega.

Javni poziv otvoren je 17. travnja 2020. godine,a dodjeljivala su se sredstva pomoći prema slijedećim mjerama:

1. Pomoć obrtima i mikro subjektima malog gospodarstva koji se mogu osloboditi plaćanja odvoza otpada ukoliko su sukladno Odluci stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događaja („Narodne Novine“ broj 32/20) (u daljnjem tekstu: Odluka Stožera civilne zaštite Republike Hrvatske), obustavili svoj rad s danom 19. ožujka 2019. godine
2. Pomoć sektoru ugostiteljstva razmjerno iznosu uplaćenih poreza na potrošnju koji su uplatili tijekom siječnja i veljače 2020. godine
3. Pomoć obrtima i mikro subjektima malog gospodarstva koji su sukladno Odluci stožera civilne zaštite Republike Hrvatske obustavili svoj rad s danom 19. ožujka 2020. godine

Na Javni poziv po mjeri 2. pristiglo je ukupno 12 zahtjeva te je isplaćeno ukupno 14.179,90 kuna, dok je po mjeri 3. pristiglo 36 zahtjeva te je ukupno isplaćeno 36.000,00 kuna.

1. **„PLAC CVIJEĆA I DOMAĆIH PROIZVODA“**

Zbog pojave koronavirusa COVID-19 Grad Ludbreg nije bio u mogućnosti organizirati 24. tradicionalni sajam cvijeća „Flora Centrum Mundi“ koji se održava svake godine prvog vikenda u svibnju. Kako bi domaći OPG-ovi i proizvođači cvijeća mogli održati prodaju, zadržati likvidnost te spasiti proizvodnju od propadanja Grad Ludbreg organizirao je prodaju na otvorenom po nazivom „Plac cvijeća i domaćih proizvoda“. Prodaja se održala na Trgu Svetog Trojstva uz pridržavanje svih protuepidemijskih mjera 08., 09., 15. i 16. svibnja 2020. godine. Na placu su bila prisutna ukupno 33 izlagača/prodavača. Od prodaje mjesta naplaćen je iznos od 11.975,00 kuna.

1. **LOKALNA AKCIJSKA GRUPA ''IZVOR''**

Najvažniji poslovi LAG-a „Izvor“ u prošlom periodu bili su završavanje i prijava svih odabranih 16. korisnika na natječaju za Tip operacije 1.1.1. Ulaganja u modernizaciju poljoprivrednih gospodarstava LAG-a „Izvor“. Zaposlenici LAG-a “Izvor” pregledavaju, skeniraju te učitavaju svu pristiglu dokumentaciju zajedno sa svom dodatnom dokumentacijom LAG u program Agronet za svakog korisnika koji je odabran putem LAG natječaja. Nakon završetka prijava posla , zaposlenici LAG-a krenuli su u obradu pristiglih prijava na 2. LAG natječaj Tip operacije 2.2.1 “ Obnova /modernizacija društvene infrastructure ruralnog područja” . Na ovaj natječaj ukupno je pristiglo 8 prijava 6 JLS-ova. Grad Ludbreg prijavio je projekt "Izgradnja igrališta i uređenje okoliša u naselju Hrastvosko" ukupne vrijednosti 575.730.00 HRK. Zaposlenci LAG-a odradili su 1. Administrativnu kontrolu te 25.09. organizirali ocijenjivački odbor vanjskih ocijenjivača te se formirala konačana rang lista prijavljenih projekta.

U prethodnom razdoblju zaposlenici LAG imalu su više upita za pomoć kod izrade poslovnog plana i prijave korisnika na otvorene natječaje PRRRH 2014 – 2020 , ponajviše za mjere 6.1 i 6.3. . Ove mjere odnose se na pokretanje i razvoj nepoljoprivrednih djelatnosti na ruralnom području. Radi zabrane od strane APPRRR-a LAG više nesmije izrađivati poslovne planove zainteresiranim korisnicima, no zaposlenici LAG-a svim zainteresiranima pomogali najbolje kako su mogli sa raznim savjetima , pomoćima etc. Svi zainteresirani koji su posjetili ured na kraju su i uspiješno prijavili svoje projekte.

Prošlom razdoblju LAG je završio svoj dio projekta “Unapređenje kontinentalnog turizma turističkom valorizacijom povijesno-kulturne baštine Grada Ludbrega” gdje smo bili partneri gradu Ludbregu. Posao LAG-a bila je nabava opreme , organiziranje radionice i organiziranje 2 izložbe “Stari zanati “ koje smo odradili zajedno sa Udrugom žene iz centra svijeta.Svu kupljenu opremu LAG “Izvor” je ustupio na korištenje udruzi Žene iz centra svijeta koje će najbolje iskoristiti sve alate i izrađivati predviđene suvenire za Arheološki Park u Gradu Ludbregu.

**Mjera 4. Projekti suradnje**

LAG „Izvor“ dogovorio je sa LAG-om „Sjevero-Zapad“ suradnju na zajedničkom projektu. Glavna tema projekta suradnje je „Izgradnja i opremanje nove tržnice u Gradu Varaždinu“ u ulici Hrvatskih branitelja (Novo Pos-ovo naselje) koju bi koristili OPG-ovi sa područja naša dva LAG-a po simboličnim cijenama. Drugi planirani troškovi „LAG-a „Izvor“ bila bi kupnja štandova za svaki JLS sa područja LAG-a „Izvor“ koji bi koristili OPG-ovi sa područja JLS-a, izrada monografije LAG-a „Izvor“ i izrada WEB stranice za projekt.

1. **POLJOPRIVREDNA ZADRUGA „LUDBREŠKI KRAJ“**

Početkom 2020. godine u Poljoprivrednoj zadruzi Ludbreški kraj provodila su se dva upisna kruga kroz koje se učlanilo novih 15 zadrugara tako da u ovom trenutku Poljoprivredna zadruga Ludbreški kraj ima ukupno 55 članova. Razlog za tako velikim interesom je ugovaranje proizvodnje heljde, što je potaknulo večinom ratare sa našega područja da se priključe zadruzi ali i najava natječaja od strane Lokalne akcijske grupe - LAG „IZVOR“ u kojemu će dodatne bodove ostvarivati članovi zadruge. Svi članovi zadruge koji su se javili na raspisani natječaj od strane LAG-a „Izvor“ prošli su prag dostatnosti sredstava prema konačnoj listi za 1. LAG natječaj za T.O. 1.1.1. Ulaganja u modernizaciju poljoprivrednih gospodarstva.

Dodatan razlog za učlanjenje novih poljoprivrednih gospodarstva u zadrugu je zadovoljstvo dosadašnjih zadrugara i kooperanata sa suradnjom Poljoprivredne zadruge Ludbreški kraj te željom za proizvodnjom povrća za potrebe Podravke d.d. iz Koprivnice.

Sredinom mjeseca veljače predstavnici zadruge održali su sastanke sa predstavnicima Podravke d.d. iz Koprivnice i dogovorili siguran otkup po unaprijed poznatim cijenama za 50 tona krastavaca, 150 tona paprike, 80 tona patliđana i 10 tona feferona. Navedeno povrće će proizvesti zadrugari i kooperanti zadruge a ukupna neto vrijednost bez PDV-a isporučenog povrća prema Ugovoru iznosi 977.350,00 kuna. Za sve proizvođače osigurali smo kompletan repromaterijal za proizvodnju i sjeme, organiziran je transport proizvedenog povrća te je isplaniran i dogovoren otkup na dva otkupna mjesta sa svom potrebnom opremom i infrastrukturom.

Po prvi puta Podravka će na poljima naših zadrugara testirati svoje nove sorte krastavaca tako da smo ove godine dodatno promovirali zadrugu putem pokusnih polja na kojima su snimljeni promidžbeni spotovi za promociju naše najveće prehrambene tvrtke.

Zbog virusa COVID – 19 smanjene su aktivnosti zadruge po pitanju sajmova i promocije, ali je u suradnji sa Gradom Ludbregom uspostavljena WEB tržnica - Ludbreški plac s ciljem pomaganja lokalnim poljoprivrednicima i obiteljskim gospodarstvima da svoje proizvode prodaju u ovim teškim vremenima. Ludbreški plac osmišljen je na način da bude poveznica između potrošača i proizvođača te da tako kao zajednica pomognemo u očuvanju radnih mjesta i omogućimo opstanak našim poljoprivrednicima. U ovaj projekt uključene su i susjedne općine Mali Bukovec, Veliki Bukovec, Martijanec i Sveti Đurđ, s obzirom da i zadruga okuplja i ima članove iz tih općina.

Unatoč virusu COVID – 19, Flora Centrum Mundi ove godine se nije održala u svom tradicionalnom izdanju, već kao Plac cvijeća i domaćih proizvoda te je bila organizirana prema svim pravilima Nacionalnog stožera civilne zaštite. Održavala se dva vikenda, 9. i 10. svibnja te 16. i 17. svibnja a važnu ulogu u ovoj manifestaciji imala je i Poljoprivredna zadruga Ludbreški kraj.

1. **VAROŠKI VRTI**

Grad Ludbreg je i u 2020. godini nastavio sa projektom „Varoški vrtovi“ u sklopu kojega je zainteresiranim građanima koji nemaju vlastiti vrt, a žele se zdravo hraniti, dao na korištenje pripremljeno zemljište koje se nalazi na lokaciji koja nosi naziv „Varoški vrtovi“ po čemu je i sam projekt dobio ime.

Poljoprivredna parcela, čkbr. 1757 k.o. Ludbreg u površini od 1789 m2, nalazi se na području Grada Ludbrega (lokacija rudina: Vrti, južno od Ulice Ljudevita Gaja). Za korištenje je dostupno 25 vrtnih parcela površine 50 m².

Zemljište je korisnicima dano na raspolaganje kroz vremensko razdoblje od dvije godine s mogućnošću produljenja korištenja. Pravo podnošenja zahtjeva za davanje na korištenje vrtne parcele ima osoba s prebivalištem na području Grada Ludbrega.

Trenutno je slobodna jedna parcela, a za ostale korisnike parcela produženi su ugovori o zakupu na slijedeće dvije godine.

1. **PRIPREMA I REALIZACIJA PROJEKTA**
2. **PROJEKTI U TIJEKU REALIZACIJE**
3. Projekt **„O okolišu se pobrini i otpad zbrini“** u iznosu od 500.000,00 kn. Uz Grad Ludbreg, partner na projektu je Općina Kalnik, a projekt je vezan za provedbu informativnih aktivnosti o održivom gospodarenju otpadom.
4. Projekt **„Lokalni program za mlade Grada Ludbrega“** ukupne vrijednosti 60.360,00 kuna. Projekt je sufinanciran strane Ministarstva za demografiju, mlade, obitelj i socijalnu politiku u iznosu od 42.000,00 kuna, dok ostatak sredstava osigurava Grad Ludbreg. Projekt se odnosi na poticanje mladih osoba na preuzimanje uloga aktivnih građana u lokalnoj zajednici i razvoj njihovih kompetencija za rješavanje lokalnih potreba i problema te na podizanje razine informiranosti mladih o njihovim pravima, mogućnostima, pravnim obavezama te o programima i uslugama koje im se nude u lokalnoj zajednici Grada Ludbrega, u RH te na razini EU.
5. U provedbi je **projekt „European elections and democracy in a digital age supporting participation and digital culture“ akronima DIGICA** u okvirima programa Europa za Građane. Glavni cilj projekta je pružanje europskim lokalnim, regionalnim političarima i građanima alate za poticanje građanskog sudjelovanja u eri digitalne kulture. Projektne aktivnosti usredotočit će se na pomaganje kreatorima politika i građanima da se snađu u digitalnom medijskom okruženju, na poticanje građanskog angažmana putem medija i na inovativne načine sudjelovanja u političkim procesima poput e-savjetovanja, kreiranja e-politika te uspostavu digitalnih zajednica.
6. U provedbi je projekt „**Democratic Deficit" Of The European Union“** u okvirima programa Europa za Građane. Projekt se odnosi na upoznavanje građana o institucijama Europske Unije s ciljem smanjivanja demokratskog deficita i približavanja politika Unije građanima. Nositelj projekta je San Gregorio Magno iz Italije, po projektu se planira direktno uključiti preko 100 sudionika i ini će biti implementiran kroz 2020. godinu.
7. U provedbi je inicijativa **WIFI4EU** koja se odnosi na osiguravanje besplatnog pristupa internetu za građane i posjetitelje preko pristupnih točaka za Wi-Fi na javnim prostorima kao što su parkovi, trgovi, uprave, knjižnice i zdravstveni centri u cijelom EU-u. Iznos odobrenog vaučera iznosi 15.000,00 €.
8. Projekt „Toward solidarity and tolerance in EU“. Projekt je prijavljen je u sklopu programa Europa za građane, a cilj projekta je promovirati kulturu različitosti toleranciju i multuikulturalizam kroz povezivanje eurospkih građana različitih nacionalnosti i jezika . Nositelj projekta je udruga Žene iz centra svijeta
9. Projekt **„STE(A)M KIDS“** u okvirima programa ERASMUS + . Projekt se odnosi na uspostavu STE(A)M koncepta učionice u dječjim vrtićima kao obrazovni pristup koji koristi znanost, tehnologiju, inženjerstvo, umjetnost i matematiku kao pristupne točke za razvoj različitih socijalnih, kognitivnih, istraživačkih vještina kod djece predškolske dobi. Projekt uključuje izradu i primjenu posebno dizajnirane opreme od strane iskusnih stručnjaka koja će u kombinaciji s praktičnim usavršavanjem odgajatelja u dječjim vrtićima omogućiti da razviju vlastiti pristup obrazovanju za provođenje STE(A)M aktivnosti .

**b. PRIJAVLJENI PROJEKTI:**

**U periodu od siječnja do lipnja 2020. godine prijavljeno je projekata:**

1. Projekt **„Zaželi Ludbreg“** koji predstavlja nastavak financiranja aktivnosti prethodnog Poziva „Zaželi – program zapošljavanja žena“. Nositelj projekta je Grad Ludbreg a partneri su Hrvatski zavod za zapošljavanje Regionalni ured Varaždin, Centar za socijalnu skrb Ludbreg, Općina Martijanec, Općina Sveti Đurđ, Općina Mali Bukovec i Općina Veliki Bukovec. Početak provedbe projekta: 7.9.2020, ukupna vrijednost projekta: 1.815.150,00 kuna, postotak sufinanciranja iznosi 100% i preko projekta zaposlit će se 20 teško zapošljivih žena na 12 mjeseci.
2. Projekt **„Sanacija spomenika palim braniteljima Domovinskog rata“** koji je prijavljen na Javni poziv za sufinanciranje izgradnje, postavljanja ili uređenja spomen-obilježja žrtvama stradalim u Domovinskom ratu od strane Ministarstva branitelja. Po ovom projektu planira se sanirati spomenik pod nazivom „Spomenik palim braniteljima Domovinskog rata“ koji je instaliran 2006. godine u Gradu Ludbregu na kč.br. 650, k.o. Ludbreg na lokaciji Gradsko Groblje Ludbreg.
3. Projekt **„Izgradnja i opremanje sortirnice Ludbreg“.** Predmet projekta je izgradnja i opremanje postrojenja za sortiranje korisnog otpada, kapaciteta do 1300 tona na godinu, koje će biti smješteno u Ludbregu na istočnom dijelu katastarske čestice 3700/2, k.o. Ludbreg. Tehnološki proces postrojenja obuhvaća prijam, sušenje, sortiranje, baliranje, tehnološku separaciju neiskorištenog materijala i reciklažu sirovina koje se mogu vrednovati na tržištu, a u skladu s principima održivog razvitka i zaštite okoliša ukupne vrijednosti 17.214.447,00 kuna.
4. Projekt **„Povijesni park Ludbrežanka“** ukupne vrijednosti 1.817.257,95 kuna nositelja Grada Ludbrega. Glavna aktivnost jest prenamjena postojeće građevine „Ciglana Ludbreg“ u interpretacijski centar. Prostor će imati interpretativnu, edukativnu, turističku, kulturnu i komercijalnu namjenu i koristit će se za stalni muzejski postav, povremene izložbe lokalnih umjetnika, partnera, suradnika te svih zainteresiranih, kreativne radionice, predavanja, školu na otvorenom, tematske konferencije na različitu tematiku revitalizacija kulturne baštine, gospodarsku djelatnost, razvoj interpretativnih programa turističke i edukativne namjene, prihvat i usmjeravanje posjetitelja i turista.
5. Projekt „**Exploratorium**“ nositelja Udruge Lovačko društvo Srnjak Ludbreg, dok Grad Ludbreg nastupa kao partner. Planirane aktivnosti po projektu su uređenje parka i šetnice na prostorima oko Lovačkog doma, sadnja novih sadnica prema potrebama, uređenje prostora za školu na otvorenom za djecu, nabava klupa i stolova, nabava platna i projektora, postavljanje info panoa o flori i fauni na području lovišta, uvođenje qr kodova za mobitele za određene vrste na staništu, postavljanje eksponata poput sunčevog sata za rad s djecom, postavljanje promatračnice za djecu i uspostava eko škole za djecu na otvorenome.
6. Projekt „**The european story of Erika**“ nositelja Grada Ludbrega. Projekt se odnosi na razvoj novog načina prezentacije kulturne i povijesne europske baštine putem digitalnih alata. Fokus projekta je vunasti nosorog. Planirane aktivnosti su izrada digitalne izložbe i dokumentarnog filma o životinji, njezinim staništima i načinu života u Europi, izrada digitalne edukativne knjige ispunjene korisnim informacijama za djecu na engleskom i hrvatskom jeziku. Za izložbu ćemo koristiti audio, slike, video, animacije, 3D sadržaje, interaktivne sadržaje, igre koji će biti usmjereni na europski kontinent.
7. Projekt „**Living streats**“ nositelja Grada Ludbrega koji se odnosi na uključivanje što većeg broja građana za boravak na otvorenom s ciljem provedbe DIY (Do it yourself/Napravi sam) aktivnosti od recikliranih materijala na otvorenom. Partneri su Udruga umirovljenika, KUD Anka Ošpuh, Žene iz centra svijeta, Narcisa, Pčelarsko društvo Ludbreg, OŠ Ludbreg i DV Radost.
8. Projekt **„Uređenje i opremanje multifunkcionalne dvorane u Centru za kulturu i informiranje „Dragutin Novak“ Ludbreg“** u sklopu Programa ulaganja u Zajednicu. Cilj projekta je ispuniti zdravstvene, socijalne, kulturne i vjerske potrebe građana i stanovnika Grada Ludbrega i šire ludbreške regije kroz ulaganje u obnovu multifunkcionalne dvorane u Centru čija će obnova pridonijeti jačanju socijalne kohezije, promicanju javno zdravstvenih aktivnosti, kulturnog odgoja i vjerskih sloboda. Prijavitelj: Centar za kulturu i informiranje „Dragutin Novak“ Ludbreg

**VI. DRUŠTVENE DJELATNOSTI, SOCIJALNA SKRB I OPĆI POSLOVI**

**V.I. DRUŠTVENE DJELATNOSTI**

**1. JAVNE POTREBE IZ OBLASTI PREDŠKOLSKOG ODGOJA I OSNOVNOG**

**OBRAZOVANJA**

U dječjim vrtićima (gradskom i dva privatna) nastavljano je sufinanciranje Grada u iznosu od 800,00 kuna za puni desetosatni program boravka djece za ukupno 340 djece. Sufinanciralo se do 140 djece u Dječjem vrtiću „Radost“, do 85 djece u Dječjem vrtiću „Iskrica-Bernarda Varga“ te do 115 djece u Dječjem vrtiću „Smjehuljica“. Ekonomska cijena za boravak djece u Dječjem vrtiću „Radost“ Ludbreg ostala je u iznosu od =1.300,00 kuna mjesečno po djetetu.

Također je nastavljeno sa sufinanciranjem boravka djece slabijeg imovnog stanja, a za 2020. godinu osigurana su i sredstva za sufinanciranje edukacija i ekukativnih programa u dječjim vrtićima u ukupnom iznosu od 140.000,00 kuna.

U dječjem vrtiću „Smjehuljica“ i nadalje su bila angažirana 3 zaposlenika za radnom mjestu pomoćnika djeci s teškoćama u razvoju, a čiji se rad financira iz gradskog proračuna s obzirom na ukazane potrebe i upisanu djecu s teškoćama u razvoju koji zahtijevaju pomoćnika za rad.

Sukladno Odluci Vlade RH od 13. ožujka 2020. godine o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu, obustavljen je od 16. ožujka pa do 11. svibnja redovni prijam djece u predškolskim ustanovama i na području Grada Ludbrega. Zaposlenici su bili dužni osigurati prihvat djece u slučajevima kad su oba roditelja zaposlena i nije postojala druga mogućnost zbrinjavanja djece.

S obzirom na ovu okolnost Grad je nastavio sa sufinanciranjem u mjesečnom iznosu od 800,00 kuna po djetetu i to na bazi broja djece u mjesecu ožujku 2020. godine te je za sve vrtiće osiguravao eventualno nedostatna sredstva za podmirivanje nužnih troškova uz korištenje mjera Hrvatskog zavoda za zapošljavanje.

Nastavljeno je s dosadašnjim projektima sufinanciranja prijevoza učenika osnovne škole, sufinanciranje produženog boravka učenika, troškova mentora i odlaska na natjecanja, osnovnoškolskog sporta kao i sufinanciranje autobusnog prijevoza učenika Srednje škole Ludbreg.

I dalje se radi na aktivnostima u okviru programskih zahtjeva projekta Grad Ludbreg- prijatelj djece.

**2. JAVNE POTREBE IZ OBLASTI SPORTA**

I u uvjetima proglašene epidemije bolesti COVID-19 i obustave natjecanja kao i redovnih treninga nastavljeno je ulaganje u sport sufinanciranjem sportskih klubova preko Zajednice sportskih udruga, te su u izvještajnom razdoblju isplaćena sredstva u iznosu od =360.000,00 kuna, a u gradskoj sportskoj dvorani osigurani su dodatni uvjeti za provođenje epidemioloških mjera sukladno uputama Hrvatskog zavoda za javno zdravstvo za odvijanje redovnih takmičenja i treninga. Također je potrebno napomenuti da je i nadalje korištenje gradske sportske dvorane besplatno za sve klubove koji su članovi Zajednice sportskih udruga.

U uvjetima proglašene epidemije te sukladno odlukama Stožera od sredine ožujka mjeseca bile su obustavljene sve aktivnosti i događanja u Gradskoj sportskoj dvorani u Ludbregu.

**3. PROJEKTI**

**3.1 ZAŠTITA SPOMENIKA KULTURE I ARHEOLOŠKIH NALAZA**

U izvještajnom razdoblju nastavilo se sa provođenjem aktivnosti na projektu “Unapređenje kontinentalnog turizma turističkom valorizacijom povijesne – kulturne baštine Grada Ludbrega“. Izvođač je tražio produljenje roka za dovršetak izvođenja radova na kući Somođi uslijed poremećaja uzrkovanih pandemijom COVID -19 - zbog novonastale situacije došlo je do poremećaja u dobavi materijala te izvođenju samih radova na gradilištu, kao i zbog mjera koje su donijete od strane Nacionalnog stožera civilne zaštite RH dana 19.03.2020.g. Završeni su radovi na uređenju šetnice uz rijeku Benju – uređeno je 1300 m šetnice, postavljeno je 8 parkovnih klupa, koševi za smeće te je postavljena turistička signalizacija po šetnici. Ukupna vrijednost radova iznosila je 715.468,75 kn. Proveden je postutpak nabave hortikulturalnog uređenja Vrta Somđi u ukopnom iznosu od 256.564,63 kn te je proveden postupak javne nabave i potpisan Ugovor o izvođenju građevinsko-obrtničkih radova na pročelju i cinktoru Crkve Svetog Trojstva. Za izvođenje radova odabran je Izvođač Veselčić gradnja d.o.o. iz Zagreba. Vrijednost ukupnih radova iznosi 1.586.828,13 kn.

Tijekom ovog izvještajnog razdoblja radilo se na izradi idejnog i izvedbenog muzeološkog i muzeografskog rješenja izložbe stalnog postava zbirke „Iovia“ te je ispostavljena prva verzija mape idejnog i izvedbenog rješenja muzeološkog i muzeografskog rješenja izložbe stalnog postava zbirke "Iovia". Također, raspisan je postupak javne nabave za nabavu kompjuterske i audiovizualne opreme za stalni postav zbirke Iovia te nabavu opreme za postav multimedijalnih i interaktivnih sadržaja za produkciju muzejske komunikacije za interijer i eksterijer. Procijenjeni iznos nabave iznosi 1.669.375,00 kn.

**3.2. OSTALI PROJEKTI IZ ODSJEKA ZA DRUŠTVENE DJELATNOSTI I**

**SOCIJALNU SKRB**

Grad Ludbreg je kroz Javni poziv za neposredno sufinanciranje kupnje energetski učinkovitih vozila nabavio 5 električnih bicikla ukupne vrijednosti od 74.300,00 kn. Fond za zaštitu okoliša i energetsku učinkovitost sufinancirao je projekt u iznosu od 25.000,00 kn. Bicikli su nabavljeni preko ludbreške tvrtke Ducati komponenti d.o.o. Zagorska 6. Bicikli su postavljeni u samom središtu Grada gdje je osigurana i punionica za bicikle, odakle će svi građani i turisti moći besplatno koristiti bicikle za obavljanje nekog posla, razgledanje, sportsku ili drugu namjenu.

**4. JAVNE POTREBE IZ OBLASTI KULTURE**

Grad Ludbreg osnivač je 2 ustanove iz oblasti kulture i to Centra za kulturu i informiranje «Dragutin Novak» Ludbreg i Gradske knjižnice i čitaonice «Mladen Kerstner» Ludbreg.

**4.1.CENTAR ZA KULTURU I INFORMIRANJE «Dragutin Novak» Ludbreg**

U izvještajnom razdoblju Centar za kulturu i informiranje „D. Novak“ bio je organizator pojedinih događanja, ali određena planirana događanja nisu se mogla održati uslijed proglašene epidemije bolesti COVID-19. Početkom godine sukladno planu događanja „Ludbreg petkom“ održane su pojedine izložbe („Ludbreg u duši“ Josipa Jurasa, „Glagolanje“, izložba akvarela Larise Golec) pa bi se se s akivnostima nastavilo krajem lipnja mjeseca.

U obilježavanje Međunarodnog dana muzeja (18. svibnja) Centar za kulturu i informiranje uključio se pripremivši kratki dokumentarni film pod nazivom „Ususret Muzeju grada Ludbrega“, a u kojem su prikazani počeci stvaranja Etnografske i sakralne zbirke kao temelja za razvoj budućeg Muzeja.

Krajem lipnja mjeseca održan je koncert Zagrebačkog kvarteta.

Ove godine, po prvi puta izdan je „Haiku zbornik 2020“ u digitalnom obliku. Haiku zbornik tradicionalni je zbornik radova haiku pjesnika koji se tiska već pune 23 godine povodom haiku susreta koji se održavaju u Ludbregu. Budući da je haiku susret koji se tradicionalno održava u lipnju ove godine morao biti odgođen, predstavljanje Zbornika u fizičkom obliku i druženje autora u planu je za jesenske mjesece, ukoliko će to prilike dozvoljavati.

Krajem izvještajnog razdoblja započeli su i radovi na energetskoj obnovi zgrade. Aktivnosti obuhvaćene projektom odnose se na energetsku obnovu i uvođenje obnovljivih izvora energije što uključuje obnovu toplinske ovojnice, modernizaciju sustava grijanja i ugradnju mehaničke ventilacije s rekuperacijom, energetsku obnovu elektroinstalacija strojarskih sustava te izgradnju FN elektrane. Ukupna vrijednost projekta je 3.621.244,56 kuna, a udio koji sufinancira EU iznosi 1.598.236,53 kune, dok će se preostali iznos financirati putem kredita.

Vezano uz novinsko-nakladničku djelatnost, izdano je šest brojeva „Ludbreških novina“ u kojima su popraćeni svi događaji od značaja za Grad Ludbreg.

**4.2.GRADSKA KNJIŽNICA I ČITAONICA «Mladen Kerstner»**

U okviru svoje djelatnosti Knjižnica redovito pribavlja periodičke publikacije, te svake godine vrši nabavu knjižne i neknjižne građe te provodi dio kulturoloških djelatnosti.

U izlogu Knjižnice redovito se obilježavaju obljetnice rođenja ili smrti velikih povijesnih ličnosti ili događanja. Isto tako, uspostavljena je veoma dobra suradnja s osnovnim školama, kako ludbreškom tako i susjednima, kao i sa dječjim vrtićima s područja Grada Ludbrega te su organizirani posjeti djece i upoznavanje s knjižnim fondom i uslugama. Grad Ludbreg je u Proračunu osigurao sredstva za članarinu za učenike prvih razreda Osnovne škole Ludbreg te učenike Srednje škole Ludbreg tako da učenici mogu besplatno posuđivati literaturu iz Gradske knjižnice.

Knjižnica redovito provodi pričaonice i kreativne radionice za djecu od 3 do 6 godina na koje okupljaju djecu na bazi tjednih aktivnosti. Kontinuirano se provodi program „Priča za laku noć“ ,s obzirom na dobar odaziv roditelja i djece, zatim radionice za djecu (likovne i glazbene), izložbe slika te večeri poezije.

Svi ovi programi kao i sam rad Gradske knjižnice i čitaonice Mladen Kerstner u Ludbregu bili su obustavljeni sredinom ožujka mjeseca zbog proglašene epidemije te su se postupno nastavljali krajem izvještajnog razdoblja sukladno mjerama i preporukama Stožera te uz poštivanje nužnih epidemioloških mjera.

**5. JAVNE POTREBE IZ OBLASTI SOCIJALNE SKRBI**

I u 2020. godini Grad Ludbreg osigurao je u Proračunu sredstva za naknade troškova stanovanja, jednokratne novčane pomoći, stipendije i pomoći učenicima i studentima, naknade za novorođenu djecu kao i sredstva za rad udruga koje se bave djelatnostima socijalne skrbi na području Grada.

***Gradsko društvo Crvenog križa***

Gradsko društvo Crvenog križa Ludbreg, kao vodeća humanitarna organizacija, na osnovu postojeće dokumentacije, na području regije Ludbreg djeluje više od 138 godina.

I u ovom izvještajnom razdoblju uspješno se provodio program „Pomoć u kući starim, bolesnim i nemoćnim osobama“, a na ovom programu i dalje je stalno zaposlena jedna djelatnica. Gradskom društvu zaposlen je i 1 kućni majstor kojeg financiraju sve jedinice lokalne samouprave ludbreške regije i koji na području cijele ludbreške regije obavlja dio poslova iz navedenog programa. U izvještajnom razdoblju na području Grada postojalo je do 30 korisnika obuhvaćenih mjerom pomoći u kući

Provodile su se i aktivnosti iz plana i programa Hrvatskog crvenog križa „Djelovanje u katastrofama“, „Služba traženja“, a organiziran je i rad s mladeži crvenog križa.

Nastavile su se aktivnosti po projektu kojeg je odobrilo Ministarstvo rada i mirovinskog sustava „Pomažemo sebi-pomažemo drugima“ koji je vrijedan 3,1 milijun kuna. I dalje je bilo zaposleno 20 gerontodomaćica koje su prošle edukaciju za pružanje pomoći starijim i nemoćnim osobama.

Gerontodomaćice i volonteri Gradskog društva Crvenog križa bili su uključeni u projekt Varaždinske županije „Dostava dnevnih toplih obroka starijim osobama narušenog socijalnog ili zdravstvenog stanja“ , a u sklopu kojega su u suradnji s Vatrogasnom zajednicom Grada Ludbrega dostavljali pripremljene tople obroke starijim osobama narušenog socijalnog ili zdravstvenog stanja.

***Socijalna potpora***

Odlukom o socijalnoj skrbi Grada Ludbrega propisano je tko mogu biti korisnici socijalne skrbi, njihova prava iz sustava socijalne skrbi, uvjeti, način i postupak ostvarivanja tih prava.

Putem Socijalnog vijeća pružala se pomoć socijalno ugroženim, nemoćnim i drugim osobama koje same ili uz pomoć obitelji zbog nepovoljnih socijalnih prilika ili drugih okolnosti nisu u mogućnosti iste zadovoljiti, kao i pomoć za podmirenje troškova ogrjeva. U navedenom razdoblju održane su 3 sjednice Socijalnog vijeća. Podnijeto je i razmatrano ukupno 30 zahtjeva od kojih je 16 povoljno riješeno, odnosno podnositeljima zahtjeva odobren je neki vid pomoći. Sukladno Odluci o socijalnoj skrbi u hitnim slučajevima o pojedinim zahtjevima odlučivano je i pojedinačnim zaključcima gradonačelnika.

Tijekom godine sukladno Zakonu o socijalnoj skrbi te Odluci o socijalnoj skrbi Grada Ludbrega dodijeljuju se i pomoći za stanovanje za korisnike koji ispunjavaju uvjet prihoda ili socijalni uvjet. U izvještajnom razdoblju izdano je ukupno 20 rješenja u upravnom postupku kojima je pojedinim podnositeljima odobren neki vid pomoći za stanovanje:plaćanje računa za električnu energiju, plaćanje računa za vodoopskrbu, plaćanje računa za odvoz smeća, plaćanje najamnine te plaćanje računa za komunalnu naknadu i naknadu za uređenje voda.

Također su se umirovljenicima i osobama slabijeg imovnog stanja s prebivalištem na području Grada Ludbrega, a čija mirovinska ili druga primanja iznose do 1.500,00 kuna mjesečno, isplatile jednokratne socijalne pomoći u iznosu od =200,00 kuna . Ove pomoći isplaćivane su u razdoblju od 12.-20. svibnja 2020. godine, a na ime pomoći za uskrsne blagdane koju prije nije bilo moguće isplatiti sukladno važećim mjerama i odlukama Stožera civilne zaštite RH uslijed proglašene epidemije bolesti COVID-19. Isplatu ovih jednokratnih socijalnih pomoći ostvarilo je ukupno 228 korisnika, a za ove namjene utrošeno je ukupno =45.600,00 kuna.

U izvještajnom razdoblju utrošeno je za sve ove namjene ukupno 121.590,85 kuna.

***Potpore za novorođenu djecu***

Od siječnja 2017. godine primjenjuje se nova Odluka o jednokratnim novčanim pomoćima za novorođenu djecu kojom je određena visina jednokratnih novčanih pomoći za svako novorođeno dijete. Tako je za prvo novorođeno dijete određena visina naknade u iznosu od =1.200,00 kuna, za drugo novorođeno dijete određena je naknada u visini od =1.500,00 kuna, dok je za treće i svako daljnje novorođeno dijete određena visina naknade od =2.000,00 kuna.

U izvještajnom razdoblju zaprimljen je ukupno 41 zahtjev, te je na ime naknada odnosno potpora za novorođenu djecu isplaćeno ukupno =62.500,00 kuna.

***Stipendije***

Grad Ludbreg nastavio je sa stipendiranjem studenata i učenika s područja Grada. Za akademsku godinu 2019./2020. odobren je nastavak stipendiranja za 18 studenata od kojih su 2 studentice odustale od stipendiranja iz razloga ostvarivanja prava na državnu stipendiju te 10 učenika srednje škole, a dodijeljeno je još 17 novih stipendija i to za 12 studenata od kojih su također 2 studentice odustale od stipendiranja iz razloga ostvarivanja prava na državnu stipendiju te za 6 učenika.

Grad Ludbreg trenutno stipendira 42 stipendista i to 26 studenata i 16 učenika, a u izvještajnom razdoblju za ove namjene utrošeno je ukupno =136.800,00 kuna.

***Ostale javne potrebe iz socijalne skrbi***

Sukladno Programu javnih potreba u društvenim djelatnostima Grada Ludbrega za 2020. godinu, Grad Ludbreg potpomaže rad i financiranje udruga sa područja Grada. Na ovom području djeluju: Caritas župe Ludbreg, Udruga tjelesnih invalida «Lio» Ludbreg, Udruga «Ludbreško sunce», Udruga umirovljenika regije Ludbreg, Udruga antifašističkih boraca i antifašista općina i grada Ludbrega, Udruga hrvatskih dragovoljaca i veterana Domovinskog rata, Udruga hrvatskih vojnih invalida Domovinskog rata-Hvidra, Udruga ludbreški branitelji Vukovara 1991., Invalidsko društvo Ilco Varaždin i Društvo multipleskleroze Varaždinske županije.

Pojedine udruge prijavile su svoje programe odnosno projekte na Javni natječaj kojeg je Grad raspisao te su, po provedenom postupku, sklopljeni ugovori o financijskoj potpori za financiranje pojedinih programa odnosno projekata u 2020.godini.

***Provedba aktivnosti u Međugeneracijskom centru Ludbreg***

Grad Ludbreg je u razdoblju od 1.3.2014.g. do 17.6.2015.g. provodio projekt Međunarodne pomoći u lokalnoj zajednici (poznatiji pod akronimom MEDGEN BORZA), tijekom kojeg je uređen prostor Međugeneracijskog centra.

Projekt je usmjeren na provođenje aktivnosti vezane uz unapređenje kvalitete života starijih osoba putem organiziranih dnevnih aktivnosti.

U ovom uređenom prostoru i dalje se povremeno se provode i aktivnosti »Centra za pružanje usluga u zajednici »SVITANJE« iz Koprivnice koji obavlja dio djelatnosti Centra kojim se obuhvaća pružanje socijalnih usluga i to uslugu poludnevnog boravka djece i mladih te uslugu savjetovanja i pomaganja bioloških i udomiteljskih obitelji, a prostor prema potrebi koriste i ostale udruge s područja Grada Ludbrega.

U prostoru Međugeneracijskog centra Ludbreg održavaju se povremeno i predavanja patronažne sestre, mjeri se šećer, krvni tlak, organiziraju se edukacije šaha kao i radionice u sklopu provođenja pojedinih projekata.

**6. JAVNE POTREBE ORGANIZACIJA CIVILNOG DRUŠTVA**

U prosincu 2015.godine donijet je novi Pravilnik o uvjetima i postupku za dodjelu financijskih potpora za programe i projekte organizacijama civilnog društva iz Proračuna Grada Ludbrega, čime je detaljno utvrđen postupak i uvjeti financiranja organizacija civilnog društva, a u skladu sa novim Zakonom o udrugama i Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

Tako je navedenim pravilnikom propisano da će Grad Ludbreg u Proračunu osiguravati novčana sredstva za projekte i programe organizacija civilnog društva koji su od interesa za Grad te koji su na odgovarajući i pravovremeni način prijavljeni na javni natječaj koji će Grad raspisivati po donošenju proračuna za narednu godinu.

Nakon donošenja Proračuna za 2020. godinu, 08. siječnja 2020. godine raspisan je javni natječaj za programe i projekte organizacija civilnog društva.

Na raspisani javni natječaj pristiglo je ukupno 39 prijava i to 37 prijava za programe i 2 prijave za projekte. Po odobrenju programa odnosno projekata sklopljeno je ukupno 36 ugovora s organizacijama civilnog društva odnosno udrugama te su im za provođenje programa odnosno projekata dodijeljena sredstva u ukupnom iznosu od =398.850,00 kuna, a sukladno osiguranim sredstvima u Proračunu Grada Ludbrega za 2020. godinu.

Člankom 2. Pravilnika propisano je da se sredstva mogu odobriti i za ad hoc inicijative odnosno jednokratne podrške koje se pojavljuju izvan rokova predviđenih objavom Natječaja ili Poziva.

U izvještajnom razdoblju za ove namjene utrošeno je 210.109,47 kuna.

**7. JAVNE POTREBE ZAJEDNICE TEHNIČKE KULTURE**

Područje djelovanja Zajednice tehničke kulture našega Grada je vrlo široko, a obuhvaća: informatiku i računarstvo, elektroniku i radio tehniku, promet, tehničko stvaralaštvo mladih, foto i video tehniku i zrakoplovstvo. Nositelji aktivnosti su Izvršni odbor, Klubovi mladih tehničara, Gradski informatički centar, Radioklub Ludbreg, Auto klub Ludbreg, te Ludbreška udruga mladih entuzijasta.

U izvještajnom razdoblju, prije uvođenja mjera uslijed proglašene epidemije, provodile su se aktivnosti vezane uz tehničko stvaralaštvo mladih, izrada nastavnih sredstava i pomagala za radionice prometne kulture, izvodile su se vježbe operatora početnika za rad u sustavu zaštite i spašavanja kao i izrada opreme za digitalne komunikacije.

U izvještajnom razdoblju za rad Zajednice tehničke kulture isplaćena su sredstva u ukupnom iznosu od =49.000,00 kuna.

**8. VATROGASTVO I CIVILNA ZAŠTITA**

**8.1. Vatrogasna zajednica i DVD**

Grad Ludbreg obvezan je sukladno važećim pravnim propisima financirati rad i razvoj vatrogastva, te je kao i dosada nastavio i mnogo više nego je zakonska obveza financirati rad vatrogasne zajednice, a preko nje i dobrovoljnih vatrogasnih društava.

Na području Grada Ludbrega djeluje Vatrogasna zajednica Grada Ludbrega u čiji rad je uključeno ukupno 8 dobrovoljnih vatrogasnih društava; DVD Ludbreg kao središnje društvo, te DVD Bolfan, Čukovec, Kućan Ludbreški, Selnik, Sigetec Ludbreški, Slokovec i Hrastovsko. Vatrogasna zajednica Grada Ludbrega trenutačno broji 357 članova od čega je 89 operativnih članova, 82 izvršna člana, 27 pričuvnih članova, 3 veterana, 13 počasnih članova, 50 pomažućih članova, 32 člana vatrogasne mladeži i 61 član vatrogasnog podmlatka.

U izvještajnom razdoblju pojedina dobrovoljna vatrogasna društva u okviru operativne djelatnosti išla su na intervencije kada je to bilo potrebno.

U doba proglašene epidemije bolesti COVID-19 Vatrogasna zajednica Grada Ludbrega vrlo aktivno se uključila u rad Stožera civilne zaštite te je kao operativna snaga aktivno sudjelovala u provođenju i nadzoru provođenja posebnih mjera, odluka i preporuka Stožera civilne zaštite RH i Hrvatskog zavoda za javno zdravstvo.

**8.2. Civilna zaštita**

Tijekom izvještajnog razdoblja nastavilo se aktivno raditi na usklađivanju i donošenju akata sukladno obvezama proizašlim iz novog Zakona o sustavu civilne zaštite.

Stožer civilne zaštite sastoji se od načelnika Stožera, zamjenika načelnika stožera i 6 članova.

Sukladno zakonskoj obvezi početkom godine donijet je Plan vježbi civilne zaštite za 2020. godinu.

U izvještajnom razdoblju veoma značajna bila je aktivnost Stožera civilne zaštite Grada Ludbrega koji je bio neposredno nadležan za provođenje odluka, mjera i preporuka Stožera civilne zaštite RH, Županijskog stožera civilne zaštite Varaždinske županije kao i Hrvatskog zavoda za javno zdravstvo, a sve uslijed proglašene epidemije bolesti COVID-19 uzrokovane virusom SARS-COv-2 Odlukom od 11. ožujka 2020. godine. Prvu sjednicu nakon donošenja ove Odluke, Stožer je održao 14. ožujka, a kasnije su sjednice Stožera u punom sastavu održavane prema potrebi, a u užem sastavu na tjednoj bazi, a po potrebi i češće.

Stožer civilne zaštite RH dana 23. ožujka 2020. godine donio je Odluku o zabrani napuštanja mjesta prebivališta i stalnog boravka u Republici Hrvatskoj. Člankom III. ove Odluke bilo je propisano da propusnice za ulazak i izlazak s područja prebivališta ili stalnog boravišta za vitalne obiteljske razloge, poput pružanja skrbi djeci ili starijim osobama ili kupnje hrane i osnovnih potrepština izdaju nadležni stožeri civilne zaštite. Slijedom ove odredbe s 23.03. 2020. godine Stožer je započeo s izdavanjem propusnica te su do 06. travnja za naprijed navedene razloge temeljem pojedinačnih zahtjeva izdane ukupno 583 propusnice, a od 06. travnja kada je uveden sustav e-propusnice još 2.200 propusnica tako da je sveukupno do 11. svibnja kada je prestala važiti ova Odluka izdano ukupno 2.783 propusnica.

Kod toga je važno napomenuti da su se maksimalno poštivali zahtjevi građani te su propusnice izdavane i van radnog vremena, te u neradne dane i blagdane.

U izvještajnom razdoblju (od 28.04.-28.05.) svakodnevno je Stožeru civilne zaštite Varaždinske županije dostavljan Zapisnik o provođenju mjera za pokretanje gospodarskih i drugih djelatnosti i aktivnosti u uvjetima proglašene epidemije bolesti COVID-19 uzrokovane virusom SARS-COV-2, te su dostavljana tjedna izvješća o angažiranim snagama civilne zaštite na području Grada Ludbrega.

Stožer je u ovom razdoblju bio nadležan za provođenje mnogih odluka Stožera CZ Republike Hrvatske kao npr. obustava rada dječjih vrtića, knjižnica, sportskih objekata, rada trgovina, rada tržnica, zabrane okupljanja, zabrane održavanja javnih manifestacija i sportskih natjecanja i dr.

U provođenju ovih odluka, mjera i preporuka značajan je angažman i suradnja s Vatrogasnom zajednicom Grada Ludbrega kao i Policijskom postajom Ludbreg.

Stožer je inicirao sklapanje Sporazuma o zajedničkom koordiniranju poslova i aktivnosti djelovanja civilne zaštite na području Grada Ludbrega i Općina Martijanec, Veliki Bukovec, Mali Bukovec i Sveti Đurđ koji je uz prethodnu odluku Gradskoga vijeća Grada Ludbrega i općinskih vijeća spomenutih općina sklopljen dana 17.04.2020. godine. Isti je dostavljen na suglasnost odnosno potvrdu Ravnateljstvu civilne zaštite Republike Hrvatske, no uz naknadne višekratne upite još uvijek za isti nije dobivena suglasnost odnosno potvrda.

U ovom izvještajnom razdoblju bila je intenzivna, gotovo svakodnevna suradnja i komunikacija s Područnim uredom civilne zaštite Varaždin, kao i Županijskim stožerom civilne zaštite Varaždinske županije.

U ovoj novonastaloj situaciji i mnogobrojnim odlukama i epidemiološkim mjerama koje su utjecale i na svakodnevni život i rad ljudi, može se konstatirati da je Stožer kontinuirano, svakodnevno pratio situaciju na području Grada Ludbrega te da nije bilo kršenja propisanih odluka i mjera, odnosno da su se građani Grada Ludbrega u ovoj novonastaloj situaciji ponašali veoma odgovorno.

**9. TURISTIČKA ZAJEDNICA GRADA LUDBREGA**

U izvještajnom razdoblju izostale su neke aktivnosti Turističke zajednice koje su bile planirane, a koje uslijed proglašene epidemije i odluka Stožera CZ Republike Hrvatske nije bilo moguće održati.

Tako je jedino početkom godine u organizaciji Udruge vinogradara „Trsek“ održana već tradicionalna „Izložba mladih vina“, a u pokladno vrijeme organiziran je „Ludbreški fašnjak“.

S obzirom da zbog epidemioloških mjera nije bilo moguće održati tradicionalni Sajam cvijeća u Ludbregu, dva vikenda u svibnju u suradnji s gradskim službama Grada Ludbrega organizirana je tržnica cvijeća i sadnog materijala na prostorima središnjeg gradskog trga uz poštivanje svih epidemioloških mjera.

Turistička zajednica nastavila je s financiranjem različitih oblika promidžbe gradskih događanja u svim vrstama medija i tijekom ovog izvještajnog razdoblja.

Nadalje, TZ partner je Gradu na projektu „Unapređenje kontinentalnog turizma turističkom valorizacijom povijesno-kulturne baštine Grada Ludbrega“ te su se i u ovom izvještajnom razdoblju obavljale aktivnosti vezano uz provedbu ovog projekta.

**10. PROMIDŽBENE AKTIVNOSTI**

Manifestacije i događaji koji su održani u ovom izvještajnom razdoblju medijski su popraćeni s ciljem obavještavanja javnosti o programima koji su se odvijali.

Na lokalnoj razini sva događanja prate i o njima izvještavaju Radio Ludbreg i Ludbreške novine, a svi sadržaji redovno se objavljuju i na gradskom Internet portalu.

Na regionalnoj razini, medijski nas prate predstavnici tjednika koji izlaze na području Varaždinske i Koprivničko-križevačke županije. Za predstavljanje i najavu značajnijih manifestacija organizirale su se konferencije za tisak te gostovanja u emisijama Varaždinske televizije.

**V.2. OPĆI POSLOVI**

1. ***Usklađivanje i predlaganje akata***

Donošenjem pojedinih novih zakona, promjenama postojeće zakonske regulative, kadrovskim promjenama u pojedinim institucijama bilo je nužno uskladiti odnosno predložiti donošenje ili izmjene i dopune općih i pojedinačnih akata Gradskoga vijeća, gradonačelnika kao izvršnog čelnika Grada, odsjeka za neposredno obavljanje poslova iz samoupravnog djelokruga Grada kao i ustanova čiji je osnivač Grad Ludbreg.

U izvještajnom razdoblju održane su ukupno 3 sjednice Gradskoga vijeća s ukupno 37 točaka dnevnog reda, a pripremljene su i održane sjednice i pojedinih radnih tijela Gradskoga vijeća i gradonačelnika.

Zbog trenutne i promjenljive epidemiološke situacije u zemlji te sukladno Odluci Stožera civilne zaštite Republike Hrvatske od 19. ožujka 2020. godine kojom je među ostalim određena i zabrana okupljanja više od 5 ljudi na jednom mjestu, Ministarstvo uprave RH izdalo je uputu za postupanje kojom se smatra prihvaljivim i održavanje sjednice predstavničkog tijela putem video konferencija, izjašnjavanjem putem e-maila, odnosno korištenjem drugih tehnologija za održavanje sastanaka na daljinu posebno s obzirom na mogućnost konkretnog evidentiranja sudjelovanja članova u radu predstavničkog tijela i njihovog izjašnjavanja u tom slučaju.

Sukladno ovoj Uputi, u izvještajnom razdoblju održana je jedna ON LINE sjednica putem linka e-glasanje na kojoj se odlučivalo o 13 točaka dnevnog reda te jedna sjednica elektronimskim putem odnosno izjašnjavanjem putem e-maila na kojoj se odlučivalo o 2 točke dnevnog reda.

Od značajnijih akata pripremljenih i donesenih u izvještajnom razdoblju valja spomenuti slijedeće: Statutarna odluka o izmjenama i dopunama Statuta Grada Ludbrega, Odluka o izmjenama i dopunama Odluke o djelokrugu, ovlastima, načinu izbora i financiranja mjesnih odbora na području Grada Ludbrega, Odluka o izradi III. izmjena i dopuna Prostornog plana uređenja Grada Ludbrega, Odluka o izradi IV. izmjena i dopuna Urbanističkog plana uređenja Ludbreg, Odluka o izradi II. izmjena i dopuna Urbanističkog plana uređenja „Gospodarske zone sjever“ u Ludbregu, Odluka o osnivanju Poduzetničke zone Slokovec, Odluka o osnivanju poduzetničke zone Hrastovsko, a razmatrana su Izvješća o radu gradonačelnika za razdoblje srpanj-prosinac 2019. Godine, Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2019. godinu, Izvješće o lokacijama i količinama odbačenog otpada, Izvješće o stanju zaštite od požara na području Grada Ludbrega za 2019. godinu, Izvješće o izvršenju Plana djelovanja Grada Ludbrega u području prirodnih nepogoda za 2019. godinu. Gradsko vijeće usvojilo je i dva zaključka o podnošenju zahtjeva Ustavnom sudu RH za ocjenu suglasnosti s Ustavom Republike Hrvatske i to Zakona o porezu na dohodak i Zakona o vatrogastvu.

Pripremljene su, upućene i usvojene na Gradskom vijeću i određene odluke o mjerama pomoći uslijed epidemija koronavirusa i to: Odluka o pomoći gospodarstvu i građanima s područja Grada Ludbreg uslijed epidemije koronavirusa (COVID-19), Odluka o djelomičnom ili potpunom oslobađanju plaćanja komunalne naknade zbog promjene gospodarskih okolnosti uslijed epidemije koronavirusa (COVID-19), Odluka o oslobađanju plaćanja zakupnine zbog promjene gospodarskih okolnosti uslijed epidemije koronavirusa (COVID-19), Odluka o mjerama pomoći gospodarstvu s područja Grada Ludbrega uslijed epidemije koronavirusa (COVID-19), Odluka o mjerama pomoći najugroženijim sektorima poljoprivrede s područja Grada Ludbrega uslijed epidemije koronavirusa (COVID-19), Odluka o privremenoj novčanoj pomoći, Odluka o zajedničkom koordiniranju oslova i aktivnosti civilne zaštite na području Grada Ludbrega i Općina Martijanec, Veliki Bukovec, Mali Bukovec i Sveti Đurđ, te druge.

Pripremljeni su i donijeti akti iz nadležnosti izvršnog čelnika-gradonačelnika.

Sukladno zakonskoj obvezi, opći akti koje je donosilo Gradsko vijeće dostavljani su u zakonom propisanom roku nadležnom tijelu državne uprave u čijem je djelokrugu opći akt zajedno s izvatkom iz zapisnika koji se odnosi na postupak donošenja općeg akt propisan statutom i poslovnikom i to u roku od 15 dana od dana donošenja općeg akta.

1. ***Ostale aktivnosti***

U izvještajnom razdoblju izostale su neke aktivnosti koje su bile planirane, a koje nije bilo moguće realizirati zbog pojedinih odluka i mjera Stožera civilne zaštite RH, a vezano uz proglašenu epidemiju uslijed koronavirusa.

Tako je izostala Svečana sjednica povodom Dana Grada – 19. ožujka zbog tada važeće Odluke o zabrani okupljanja, ali je krajem lipnja mjeseca upriličeno svečano uručenje javnih priznanja Grada Ludbrega uz pridržavanje svih epidemioloških mjera.

S obzirom da je župan Varaždinske županije dana 09. travnja 2020. godine donio Odluku o proglašenju prirodne nepogode od mraza za područje Varaždinske županije, obavljeni su svi poslovi vezano uz Prvo priopćenje o nastalim štetama, zaprimane su prijave građana o nastalim štetama te je putem Registra šteta izvršena konačna procjena odnosno prijava šteta Županijskom povjerenstvu za procjenu od prirodnih nepogoda.

Krajem izvještajnog razdoblja obavljeni su poslovi vezano uz provođenje izbora zastupnika u Hrvatski sabor te je pružana pomoć u radu Gradskog izbornog povjerenstva za provođenje ovih izbora.

Izvršene su sve potrebne predradnje za Popis poljoprivrede koji je bio odgođen do rujna mjeseca 2020. godine.

U izvještajnom razdoblju zaposlenici Odsjeka za lokalnu samoupravu i opće poslove pružali su svu potrebnu pomoć Stožeru civilne zaštite Grada Ludbrega, prvenstveno vezano uz poslove izdavanja propusnica u razdoblju od 23.03.-11.05.2020. godine kao i sve ostale poslove iz nadležnosti Stožera.

Iako su neki planirani događaji i manifestacije morali biti odgođeni ipak su obavljene i mnogobrojne protokolarne obveze, prijemi i poslovni sastanci.

Prigodno su obilježeni i svi državni blagdani i pojedini datumi vezani uz nacionalno i međunarodno obilježavanje.

**ZAKLJUČAK**

U izvještajnom razdoblju uspješno su, a u skladu s financijskim mogućnostima, realizirani ranije započeti projekti, a pokrenuti su i neke nove aktivnosti na poslovima od lokalnog značaja i u nadležnosti lokalne samouprave.

I u ovom izvještajnom razdoblju održano je niz uspješnih sastanaka sa potencijalnim investitorima na području našega Grada, predstavnicima državnih i županijskih javnih poduzeća, gradskih ustanova, a sve u cilju stvaranja uvjeta za realizaciju gradskih programa i projekata.

Za realizaciju projekata i mnogobrojnih aktivnosti koje su se odvijale uveliko su doprinijeli i članovi Gradskoga vijeća, članovi pojedinih radnih tijela kao i gradske službe koje su svaka u svojoj nadležnosti operativno provodile donijete odluke.

Svojim djelovanjem u okviru zakonskih ovlasti i obveza, gradonačelnik i zamjenica gradonačelnika poduzimali su mjere i radnje za stvaranje boljih uvjeta za gospodarski i društveni razvoj Grada i svih naselja, a sve za dobrobit Grada odnosno njegovih građana.

Gradonačelnik

Grada Ludbrega:

Dubravko Bilić